**Vprašanja in odgovori - Javni razpis za podporno okolje za razvoj nevladnih organizacij 2019-2023**

***prejeta do 30. 8. 2019***

| **Zap. št.** | **Datum prejetja vprašanja** | **Vprašanje** | **Odgovor** |
| --- | --- | --- | --- |
| 1. | 6. 8. 2019 | Na strani 5 obrazca št. 2 piše, da tabel, ki se ne nanašajo na mrežo/stičišče ne prilagamo. Obrazec pa je zaščiten in tabel ni mogoče zbrisati z s tipko »delete«. Ali obstaja kak drug ukaz? | Obrazec je pod zaščito, vendar brez gesla. Zato lahko na zavihku "Pregled", na gumbu "Zaščita" odstranite omejitve oblikovanja in izbrišete odvečne tabele. Pri tem bodite pozorni, da ne izbrišete še česa drugega.  Druga možnost je, da obrazec pustite kot je in natisnete samo tabele, ki so relevantne za vaš SKLOP. |
| 2. | 6. 8. 2019 | Prosim za pojasnilo pri JR za podporno okolje ... pri navedbi pogojev za sklop B "Prijavitelj je regionalno stičišče skladno z drugim odstavkom 24. člena Zakona o nevladnih organizacijah (ZNOrg)". | Skladno z drugim odstavkom 24. člena Zakona o nevladnih organizacijah je regionalno stičišče *»nevladna organizacija, ki na ravni razvojne regije, kot jo določa zakon, ki ureja skladen regionalni razvoj, ali na ravni več občin, ki predstavljajo zaključeno prostorsko celoto, združuje nevladne organizacije iz različnih vsebinskih področij delovanja in izvaja dejavnosti informiranja, svetovanja, izobraževanja, raziskovanja, zagovorništva, mreženja, promocije in podpore v korist vseh nevladnih organizacij na ravni svojega delovanja.«*  Komisija bo zgoraj navedeni pogoj preverjala na podlagi veljavnega ustanovitvenega akta ali drugega ustreznega temeljnega akta z vsemi spremembami in dopolnitvami v katerem prijavitelj jasno označi izpolnjevanje določil drugega odstavka 24. člena ZNOrg. Prijavitelj lahko priloži tudi drug splošni dokument iz katerega je zahtevano jasno razvidno. |
| 3. | 7. 8. 2019 | V zvezi z objavljenim razpisom za podporno okolje za razvoj NVO imamo dve vprašanji:  - Ali v primeru partnerske prijave morata na projektu zaposlovati obe organizaciji ali lahko samo prijaviteljica? In kako se v tem primeru sodelovanje opredeli (finančno in vsebinsko) v partnerski pogodbi - z odstotkom sredstev (glede na višino posrednih stroškov) oziroma s konkretno višino sredstev in aktivnostmi?  - Iz razpisne dokumentacije ne razumemo točno, kakšne so omejitve pri pridruženih partnerjih - če se za sodelovanje dogovorimo z organizacijo, s katero bomo skupaj izvedli določene aktivnosti in za to ne bodo izdani računi, to pomeni, da v času trajanja projekta ne moremo uveljavljati nobenega stroška oziroma računa, ki nam bi ga izdala ta pridružena partnerska organizacija? | Partnerska prijava na razpis predvideva, da bosta partnerja (oziroma več partnerjev) skupaj izvedla oz. izvedli program/projekt in bo za to vsak prejel ustrezen del financiranja. Zato se pri vseh partnerjih pričakuje, da bodo v ta namen imeli zaposlene, ki so na programu/projektu lahko zaposleni za polni ali krajši delovni čas.  Sodelovanje med partnerjema oz. partnerji se opredeli v konzorcijski pogodbi (priloga E – Vzorec konzorcijskega sporazuma), ki določa, da se partnerji dogovorijo o delitvi aktivnosti programa/projekta, rokih za izvedbo posameznih aktivnosti in delitvi sredstev, ki jih bo sofinanciralo ministrstvo, in sicer na način, kot je opredeljen v finančnih načrtih poslovodečega partnerja in ostalih partnerjev konzorcija ter v izvedbenem načrtu, ki je v vlogi za sofinanciranje programa/projekta.  Pridruženi partnerji so organizacije, ki s svojo delavnostjo in vlogo pripomorejo k uspešnejši izvedbi aktivnosti oz. k doseganju zastavljenih ciljev, niso pa nosilci aktivnosti v samem programu/projektu in kot taki niso upravičeni do zaposlitev v okviru programa/projekta. Posredni stroški so določeni kot pavšal v višini do 40 % neposredno upravičenih stroškov dela osebja na programu/projektu in se ne dokazujejo. |
| 4. | 8.8.2019 | V razpisu se navaja, da je eden izmed pogojev "združuje nevladne organizacije!" Kako je to mišljeno? Moramo imeti člane? | Pogoj, da nevladna organizacija »združuje nevladne organizacije« pomeni, da organizacija deluje kot formalna ali neformalna mreža nevladnih organizacij oz. platforma nevladnih organizacij. |
| 5. | 8.8.2019 | Na vas se obračam v zvezi z dodatnim pogojem za prijavitelja na SKLOP B navedenega razpisa, in sicer:    2. *je nevladna organizacija, ki izpolnjuje pogoje določene v drugem odstavku 24. člena Zakona o nevladnih organizacijah (Uradni list RS, št. 21 /18) - je nevladna organizacija, ki na ravni razvojne regije, kot jo določa zakon, ki ureja skladen regionalni razvoj, ali na ravni več občin, ki predstavljajo zaključeno prostorsko celoto, združuje nevladne organizacije iz različnih vsebinskih področij delovanja in izvaja dejavnosti informiranja, svetovanja, izobraževanja, raziskovanja, zagovorništva, mreženja, promocije in podpore v korist vseh nevladnih organizacij na ravni svojega delovanja.*  Za dokazilo zgoraj navedenega mora organizacija priložiti k vlogi kopijo veljavnega ustanovitvenega akta ali drugega ustreznega temeljnega akta z vsemi spremembami in dopolnitvami v katerem prijavitelj jasno označi izpolnjevanje določil drugega odstavka 24. člena ZNOrg ali drug splošni dokument, iz katerega je zahtevano jasno razvidno.  Zanima nas, kaj za razpisovalce pomeni drug splošni dokument, iz katerega je zahtevano jasno razvidno?  . | Drug splošni dokument je lahko zapisnik občnega zbora društva, sklep sveta zavoda, pravilnik ali drug dokument, ki ga je sprejel organ društva/ zavoda in iz katerega je razvidno izpolnjevanje pogoja, v kolikor le-to ni razvidno že iz ustanovitvenega akta ali drugega ustreznega temeljnega akta.  Kot dokazila so ustrezne tudi izjave podpore drugih nevladnih organizacij, dokazila o aktivnostih informiranja, svetovanja, izobraževanja, raziskovanja, zagovorništva, mreženja, promocije in podpore v korist vseh nevladnih organizacij na ravni svojega delovanja. |
| 6. | 8.8.2019 | Med pavšalnim stroški so predvideni tudi stroški usposabljanja sodelavcev, ki opravljajo delo na programu.  V izvedbenem načrtu za regionalna stičišča NVO pa ni predvidena točka »krepitev zmogljivosti upravičenca« oz. »usposabljanje zaposlenih pri upravičencu«.  Ali v izvedbenem načrtu torej ni potrebno predvideti usposabljanj zaposlenih na projektu oz. programu? Da bi nakazali katera usposabljanja potrebujemo pa lahko npr. pri analizi lastne organizacije opišemo katera znanja potrebujemo? | Usposabljanja zaposlenih načrtujte v povezavi z zastavljenimi kazalniki učinka in rezultata – v kolikor ocenite, da bi za dosego rezultata potrebovali usposabljanja, jih načrtujete v okviru aktivnosti za doseganje pričakovanih rezultatov.  Oceno, na katerih področjih bi zaposleni na programu/projektu potrebovali dodatna znanja ali veščine, lahko naredite v okviru analize organizacije. |
| 7. | 12.8.2019 | V povezavi z objavljenim javnim razpisom vas naprošamo za povratno informacijo, če je javni razpis namenjen tudi za financiranje postavitev novih mrež nevladnih organizacij? Iz vsebine razpisa ni moč razbrati, če so sredstva namenjena tudi ustvarjanju novega podpornega okolja za razvoj nevladnih organizacij, ne samo krepitvi obstoječih mrež in stičišč. In seveda, če je to tako, zakaj potem ne podpirate tudi razvoja novega podpornega okolja? | Javni razpis je namenjen sofinanciranju ene horizontalne mreže, dvanajstih regionalnih stičišč (enega na regijo) in ene mreže za prostovoljstvo, kot podpornega okolje, za katerega je skladno z določili 23. člena Zakona o nevladnih organizacijah pristojno Ministrstvo za javno upravo. Skladno s prej navedenim členom je predvideno, da ministrstva na področjih, za katera so pristojna, preko javnih razpisov financirajo projekte in programe vsebinskih mrež.  V kolikor nevladna organizacija izpolnjuje pogoje za enega od sklopov, se lahko prijavi na javni razpis oz. nastopi kot partner v konzorciju. Prijava in uspeh na razpisu ni pogojena s tem, ali je prijavitelj nosilec obstoječe/že financirane mreže ali stičišča, kar je razvidno iz pogojev (str. 12 do 15) in razpisnih meril (str. 16 in 17) razpisne dokumentacije. |
| 8. | 12.8.2019 | Če je pridružen partner NVO, ali lahko znotraj programa nastopa potem tudi kot NVO s potencialom oz. NVO, ki prejema storitve stičišča?  Ali na število pridobljenih točk pri kriteriju vloge pridruženih partnerjev vpliva tudi število pridruženih partnerjev?  Če da, kolikšno število pridruženih partnerjev je potrebno za pridobitev maksimalnih točk (seveda ob izpolnjenih pogojih, da je vloga pridruženih partnerjev utemeljena in jasno povezana z vsebino programa)? | Pridruženi partnerji so lahko nevladne organizacije, ki s svojo dejavnostjo in vlogo pripomorejo k uspešnejši izvedbi aktivnosti oz. k doseganju zastavljenih ciljev. To so lahko tudi NVO s potencialom oz. NVO, ki prejemajo storitve stičišča. Določilo, da prijavitelj ne more uveljavljati stroškov v okviru prijavljene vloge pomeni, da za razliko od partnerjev, za pridružene partnerje niso predvidene zaposlitve, ki bi bile financirane v okviru predmetnega javnega razpisa.  Kot je razvidno iz razpisnih meril (str. 16 in 17 razpisne dokumentacije) število pridruženih partnerjev ne vpliva na število točk, temveč je pomembna njihova raznolikost (javni zavodi, občine, ministrstva, mediji, gospodarstvo …) in vloga pri izvedbi programa/projekta, način sodelovanje ter vključenost v načrtovanje in spremljanje/evalvacijo. |
| 9. | 12.8.2019 | V razpisni dokumentaciji v poglavju 2.5 Upravičeni prijavitelji na SKLOP B  med splošnimi pogoji za prijavitelje v točki 11 piše: prijavitelji iz Podravske, Savinjske, Osrednjeslovenske, Gorenjske in Jugovzhodne Slovenije morajo imeti obvezno vsaj enega (1) partnerja, ki mora imeti sedež v upravni enoti, ki ima sedež v regiji, v kateri se izvaja program/projekt. Obenem partner ne sme imeti sedeža v isti upravni enoti kot prijavitelj.  Med splošnimi pogoji za partnerje pa te določbe, da mora partner imeti sedež v upravni enoti, ki ima sedež v regiji, v kateri se izvaja program/projekt ni, saj v 11 točki piše, da mora partner imeti sedež v statistični regiji NUTS 3 (Pomurska, Podravska, Koroška, Savinjska, Zasavska, Posavska, Jugovzhodna Slovenija, Osrednjeslovenska, Gorenjska, Primorsko-notranjska, Goriška, Obalno-kraška), v kateri se bo izvajal program/projekt, vendar ne v isti upravni enoti kot prijavitelj. | Partnerske organizacije morajo ustrezati pogoju, ki je opredeljen med splošnimi pogoji za prijavitelje v točki 11.  Navedeni pogoj je, glede na pretekle izkušnje, v javnem razpisu z namenom, da se statistična regija pokrije v največji meri. Poleg tega navedeni pogoj glede obveznega partnerstva velja samo za večje statistične regije. |
| 10. | 13.8.2019 | 1. Ali so v stroške plač vštete tudi morebitne odpravnine?  2. V delovnem načrtu v točki 2. nas zanima ali kazalnik "c)    Št. izvedenih usposabljanj, predvsem za NVO s potencialom" vključuje tudi svetovanja, mentorstva, udeležbo na študijskih obiskih ali zgolj organizirana individualna in skupinska usposabljanja? | 1. Stroški plač in povračil v zvezi z delom ne vsebujejo morebitnih odpravnin. Stroški so upravičeni glede na dejansko opravljene ure na programu/projektu in glede na odstotek dela na programu/projektu v primeru dopusta, praznikov in boleznin do 30 dni.  2. Usposabljanja vključujejo vse metode: delavnice, mentorstvo, peer-to-peer, študijski obiski …. Pri načrtovanju aktivnosti vam je v pomoč [Opis predvidenih učinkov](https://www.gov.si/assets/ministrstva/MJU/SNVO/JR-podporno-okolje-2019-2023/Opis-predvidenih-ucinkov.docx). |
| 11. | 14.8.2019 | Navajate, da "prijava in uspeh na razpisu ni pogojena s tem, ali je prijavitelj nosilec obstoječe/že financirane mreže ali stičišča", vendar je iz pogojev (zahtevana dokazila) razvidno, da pričakujete izjavo, da izpolnjujemo določila 24. člena ZNOrg in priložimo ustrezna dokazila, na drugi strani pa v Obrazcu 2 - Prijavnica, v točki 2.1 navajate, da predstavimo zgodovino, vlogo mreže, katere delo koordiniramo oz. naše organizacije, v kolikor nameravamo mrežo šele izpostaviti. Torej: kako označimo izpolnjevanje pogojev in katera dokazila naj priložimo organizacije, ki nameravamo mrežo šele vzpostaviti, da ne bo komisija naše vloge izločila iz nadaljnjega ocenjevanja?  Prosimo še za odgovor na naslednje vprašanje:  Če prav razumemo razpisno dokumentacijo, v razpisu ni predvideno financiranje vsebinskih mrež NVO, iz preteklosti pa so bili razpisani razpisi za ta namen (npr. Javni razpis MJU za krepitev zmogljivosti NVO za zagovorništvo in izvajanje javnih storitev 2015 - 2019). | Kot nosilci obstoječe/že financirane mreže ali stičišča se smatrajo upravičenci Javnega razpisa MJU za krepitev zmogljivosti NVO za zagovorništvo in izvajanje javnih storitev 2015 – 2019. Prijava in uspeh na razpisu ni pogojena s tem, da je organizacija trenutno nosilec mreže oz. stičišča v okviru omenjenega razpisa, mora pa zadostiti pogojem za posamezen sklop.  Pogoj, da nevladna organizacija »združuje nevladne organizacije« pomeni, da organizacija deluje kot formalna ali neformalna mreža nevladnih organizacij oz. platforma nevladnih organizacij. Izpolnjevanje pogoja, da organizacija združuje različne organizacije iz različnih vsebinskih področij delovanja na nacionalni ravni (sklop A)/ na regionalni ravni (sklop B)/ oz. na nacionalni ravni združuje nevladne organizacije iz različnih področij prostovoljstva (sklop C) komisija preverja na podlagi izjave prijavitelja in priloge A – kopije ustanovitvenega akta prijavitelja (in partnerjev, v kolikor se program/projekt izvaja v konzorcijskem partnerstvu). V kolikor iz ustanovnega akta prijavitelja ni jasno razvidno vsebinsko in geografsko področje delovanja, je potrebno poleg ustanovitvenega akta priložiti še drug splošni dokument iz katerega je prej navedeno jasno razvidno. V kopiji ustanovitvenega akta ali drugega splošnega dokumenta se besedilo, iz katerega je razvidno izpolnjevanje pogojev, jasno označi. Zahtevana dokazila za posamezen sklop so podrobno navedena na straneh 12 -15 razpisne dokumentacije.  Kot dokazilo o izpolnjevanju pogojev lahko priložite drug splošni dokument kot npr. zapisnik občnega zbora društva, sklep sveta zavoda, pravilnik ali drug dokument, ki ga je sprejel organ društva/ zavoda in iz katerega je razvidno izpolnjevanje posameznega pogoja, v kolikor le-to ni razvidno že iz ustanovitvenega akta ali drugega ustreznega temeljnega akta. Kot dokazila so ustrezne tudi izjave podpore drugih nevladnih organizacij in dokazila o aktivnostih informiranja, svetovanja, izobraževanja, raziskovanja, zagovorništva, mreženja, promocije ter podpore v korist vseh nevladnih organizacij na ravni svojega delovanja.  Pravilno razumete razpisno dokumentacijo, financiranje vsebinskih mrež za razliko od predhodnih v aktualnem razpisu ni več predvideno. Skladno z lani sprejetim Zakonom o nevladnih organizacijah (23. člen, drugi odstavek, 3. alineja) projekte in programe vsebinskih mrež na področjih, za katera so pristojna, financirajo resorna ministrstva. |
| 12. | 19.8.2019 | V zvezi z navedenim razpisom prosimo za pojasnilo dodatnega pogoja za sklop C:  »na nacionalni ravni združuje nevladne organizacije z različnih področjih prostovoljstva«  Ali je to mogoče razumeti, da je pogoj, da prijavimo program/projekt, ki sega na različna področja prostovoljstva, ali se lahko osredotočimo samo na mrežo prostovoljcev za eno področje npr. humanitarno dejavnost? | Prijavitelj za sklop C mora izpolnjevati pogoj, da na nacionalni ravni združuje nevladne organizacije z različnih področij prostovoljstva, torej ne more združevati organizacij samo iz enega področja, npr. humanitarnega ali socialnega.  Prostovoljstvo je horizontalno področje nevladnega sektorja. Če pogledate specifične cilje javnega razpisa za sklop C (stran 2. javnega razpisa) je iz navedenega razvidno, da mora mreža za prostovoljstvo celostno nasloviti tako zagovorniške kot servisne potrebe prostovoljskih organizacij. |
| 13. | 26. 8. 2019 | Kolikšen odstotek stroškov projekta pokrije MJU in kolikšen odstotek stroškov projekta mora pokriti prijavitelj? | Ministrstvo za javno upravo v okviru predmetnega razpisa izbrane programe/projekte financira v celoti, torej 100 %. |
| 14. | 29. 8. 2019 | Pri merilu je navedeno, da mora prijavitelj v prijavnici pod točko 2.1 izkazovati sposobnost in izkušnje na področju svojega delovanja. Ali se kot izkušnje štejejo zgolj uspehi organizacije, ki se prijavlja na razpis, ali veljajo tudi izkušnje posameznikov, ki bi delo v nadaljevanju opravljali na projektu, seveda znotraj organizacije, ki se prijavlja? | V prijavnici se razdelek 2.1. Zgodovina, vloga in izkušnje prijavitelja nanaša zgolj na organizacijo, ki se prijavlja. |
| 15. | 30. 8. 2019 | Stroške dela bi uveljavljali s 1. 10. 2019, zanima pa nas, če je mogoče, da stroške dela za prva dva meseca (torej do 1. 12. 2019) uveljavljamo le na strani prijavitelja, partner pa bi stroške dela uveljavljal šele s 1. 12. 2019, torej ko bodo rezultati razpisa že znani. | Uveljavljanje stroškov osebja pri prijavitelju ni pogojeno s tem, da stroške v istem obdobju uveljavlja tudi partner. |